b'\n_START_ARTICLE_\nEevil St\xc3\xb6\xc3\xb6\n_START_SECTION_\nUra\n_START_PARAGRAPH_\nEevil St\xc3\xb6\xc3\xb6 aloitti uransa Siniset Punaiset Miehet -nimisess\xc3\xa4 rap-duossa Harri Olinin kanssa nimell\xc3\xa4 Veli St\xc3\xb6\xc3\xb6. Yhtye tuotti huumoripainotteista hip hoppia vuoteen 2000 asti, jonka j\xc3\xa4lkeen artistit erkanivat omiin projekteihinsa, mutta ovat tehneet paljon yhteisty\xc3\xb6t\xc3\xa4 eri nimill\xc3\xa4, mm. Kes\xc3\xa4iset \xc3\x84p\xc3\xa4r\xc3\xa4t ja Murmurecordings -kokoonpanoissa._NEWLINE_Vuonna 2002 Tommi Liikkan taiteilijanimi vaihtui muotoon Eevil St\xc3\xb6\xc3\xb6. Eevil St\xc3\xb6\xc3\xb6n ensimm\xc3\xa4inen studioalbumi Pinkkibikinihinkkichiksi julkaistiin Fjuu Recordsin kautta. My\xc3\xb6hemmin artisti siirtyi Monsp Recordsille ja julkaisi kaksi joulu-EP:t\xc3\xa4: Eevil St\xc3\xb6\xc3\xb6n joulumanteli + rusinat (2005) ja Joulust\xc3\xb6\xc3\xb6 (2006). Vuonna 2006 Eevil St\xc3\xb6\xc3\xb6 julkaisi my\xc3\xb6s Proud to Be a St\xc3\xb6\xc3\xb6 -omakustannealbumin. Eevil St\xc3\xb6\xc3\xb6 on mukana my\xc3\xb6s Murmurecordings-kollektiiviiss\xc3\xa4 nimell\xc3\xa4 Plankton. Eevil St\xc3\xb6\xc3\xb6 toimii my\xc3\xb6s DJ:n\xc3\xa4 nimell\xc3\xa4 Dead-O ja kuuluu Dead Boys Massive -kokoonpanoon johon kuuluu my\xc3\xb6s esimerkiksi Dead Kidd sek\xc3\xa4 kokeellista elektronista musiikkia tekev\xc3\xa4\xc3\xa4n kokoonpanoon nimelt\xc3\xa4 Clouds yhdess\xc3\xa4 Samuli Tannerin kanssa. Monsp Records julkaisi 16. marraskuuta 2011 Eevil St\xc3\xb6\xc3\xb6n St\xc3\xb6\xc3\xb6 of Destruction -albumin, jonka tuotannosta vastaa kokonaan DJ Kridlokk. Albumi nousi parhaimmillaan Suomen virallisen albumilistan sijalle 24._NEWLINE_Eevil St\xc3\xb6\xc3\xb6 ja Ceebrolisticseista tunnettu RoopeK, alias Koksukoo, julkaisivat Fuck Vivaldi -nimisen albumin 20. hein\xc3\xa4kuuta 2012. Koksukoo vastaa kokonaan albumin tuotannosta ja r\xc3\xa4pp\xc3\xa4\xc3\xa4 albumin nelj\xc3\xa4ll\xc3\xa4 kappaleella. Albumilla vierailevat my\xc3\xb6s muun muassa DJ Kridlokk, OG Ikonen ja Pepsi P. Albumin julkaisun kunniaksi j\xc3\xa4rjestettiin my\xc3\xb6s Fuck Picasso -niminen taiden\xc3\xa4yttely, jossa esiteltiin eri taiteilijoiden tekemi\xc3\xa4 Eevil St\xc3\xb6\xc3\xb6h\xc3\xb6n liittyvi\xc3\xa4 teoksia kuten maalauksia, julisteita ja valokuvia. N\xc3\xa4yttelyss\xc3\xa4 oli n\xc3\xa4ht\xc3\xa4vill\xc3\xa4 my\xc3\xb6s Fuck Vivaldi -albumin kannessa oleva rintakuva. N\xc3\xa4yttely j\xc3\xa4rjestettiin Helsingin Kalliossa 18.\xe2\x80\x9322. hein\xc3\xa4kuuta 2012. N\xc3\xa4yttelyn kaikki teokset olivat myyt\xc3\xa4v\xc3\xa4n\xc3\xa4. Fuck Vivaldi nousi ilmestytty\xc3\xa4\xc3\xa4n Suomen virallisen albumilistan k\xc3\xa4rkeen, ja se oli my\xc3\xb6s ehdolla Emma-gaalassa 2013 vuoden hiphop- reggae- ja urbanalbumi -palkinnon saajaksi. _NEWLINE_Eevil St\xc3\xb6\xc3\xb6 julkaisi St\xc3\xb6kiss -nimisen mixtapen Monsp Recordsin kautta 17. kes\xc3\xa4kuuta 2013. 1. marraskuuta 2013 St\xc3\xb6kiss lis\xc3\xa4ttiin ladattavaksi ilmaiseksi Eevil St\xc3\xb6\xc3\xb6n Bandcamp-sivulle._NEWLINE_Eevil St\xc3\xb6\xc3\xb6 ja rap-artisti Aztra muodostavat MNTTT-nimisen duon, jonka debyyttialbumi Menetetyt julkaistiin 1. elokuuta 2014 Monsp Recordsin kautta. Albumi on osittain Aztran tuottama, ja silt\xc3\xa4 on julkaistiin n\xc3\xa4ytekappaleina kappaleet "Zombei" ja "F.A.A.R.A.O." Kappaleesta "Menetetyt" julkaistiin musiikkivideo 24. hein\xc3\xa4kuuta 2014. Albumi sijoittui Suomen virallisen albumilistan ensimm\xc3\xa4iseksi viikolla 32 vuonna 2014, joten se on Eevil St\xc3\xb6\xc3\xb6n toinen listaykk\xc3\xb6nen._NEWLINE_Helmikuussa 2016 Eevil St\xc3\xb6\xc3\xb6 julkaisi studioalbumin Iso vauva Jeesus, jonka kappaleista Udon, Aivovamma, Mvda Fuck, Tooni, Tyyppaa viel, Kolmannen silm\xc3\xa4n kyyneleet sek\xc3\xa4 Yksij\xc3\xa4inen on tehty musiikkivideot. Levy oli ilmestyess\xc3\xa4\xc3\xa4n Eevil St\xc3\xb6\xc3\xb6n kolmas listaykk\xc3\xb6nen._NEWLINE_Kube ja Eevil St\xc3\xb6\xc3\xb6 tekiv\xc3\xa4t yhteislevyn "Pomo Sapiens". EP:n kappaleesta "Kolme Michelin T\xc3\xa4htee" julkaistiin musiikkivideo.'